Krúpa, Juraj, poslanec NR SR (2024-02-02):
Ďakujem veľmi pekne, pán predsedajúci. Predtým, ako prejdeme k tomuto návrhu zákona, ktorý hovorí vlastne alebo ktorým je dekriminalizácia kriminality na Slovensku, tak predtým, ako som vystúpil, tak, samozrejme, som počúval, ale aj som si pozeral, čo sa deje vo svete, čo sa deje u nás a vybehli na mňa niektoré obrázky niektorých predstaviteľov tejto našej vládnej garnitúry s veľvyslancom vojnového zločinca Putina u nás na Slovensku. A tak ma napadla jedna vec. Viete ako dobre, ako chodia a hovoria, že konflikt na Ukrajine nemá vojenské riešenie. A chodia to rozprávať Ukrajincom, chodia to rozprávať našim spojencom a partnerom do Európskej únie a do NATO. Čo si myslíte, povedali to aj tomuto ich veľvyslancovi? Vysvetlili mu, že ten konflikt na Ukrajine nemá vojenské riešenie? Pán ruský veľvyslanec, zbaľte sa a páľte odtiaľ? Alebo im, mu vliezli aleže totálne do zadku. No vyberte si, čo to asi bolo. Čo sa týka tejto, tejto novely dekriminalizácie kriminality na Slovensku, tak ja som si spomenul na výrok jedného klasika, ktorý hovoril, že korupcia na najvyšších miestach na Slovensku nie je a že nie je čo vyšetrovať. A dnes tu máme novelu zákona, ktorá korupciu stavia mimo tresty. Takže kto sa tu usvedčil? Kto sa tu usvedčil? Je to naozaj niečo, ako táto novela zákona, ako, ako taká bonboniéra. Hej, že vlastne tí, ktorí ju písali, tak si vyberali vyslovene tie prípady, ktoré sa týkajú ich obvinení alebo obžalôb, a tie si tam normálne pekne napísali do tohto zákona. A podľa toho si aj prispôsobujú tam tresty. A čo je aj také celkom zaujímavé, je, že ľudia, ktorí, ktorí tieto, túto novelu najviac, alebo sa na nej najviac podieľali, teda určití advokáti, tak ju napísali takým spôsobom, že vlastne advokát už viac-menej pokiaľ niekoho že nezavraždí, nemôže byť obvinený alebo obžalovaný. Ja normálne nad tým uvažujem, že si spravím advokátsku skúšku a ja už sa nedostanem do basy, jednoducho budem úplne v pohode. Totižto tu máme okrem toho tej pôvodnej novely tu máme ešte aj pozmeňujúci návrh pána Gašpara, podľa ktorého advokáti sa budú môcť podieľať teda priamo na trestnej činnosti. Ale už nielen tým, že sa bude beztrestne poskytovať nejaká takáto rada, ktorá má navádzať na trestné činy, ale bude sa poskytovať dokonca aj pomôcť, pomoc a dokonca sa majú alebo môžu aj zadovážiť prostriedky k páchaniu trestnej činnosti. To je čo, prosím vás pekne? To akože svojmu klientovi donesiem guľomet? A akože som v pohode, som z obliga? Ako kam sa my dostávame? Kam sa my dostávame? A na to, aby to obhájili, tak ešte dnes vydajú 140-stranovú brožúrku na náklady daňových poplatníkov, všetkých daňových poplatníkov. A daňových poplatníkov aj mojej rodiny, ktorá ich v živote nevolila. Akože kde to sme? Ministerstvo spravodlivosti s úradom vlády vydá brožúrku plnú, plnú bludov a výmyslov. A čomu sa ale chcem venovať momentálne, je to, aký, aké implikácie bude mať táto novela na bezpečnosť našich občanov, a teda aj na vnútornú bezpečnosť Slovenskej republiky. Keď si pozrieme napríklad na tie hranice tej, tej, že minimálnej škody alebo tej malej škody, ktorá sa posúva z 266 eur na 700 eur, tak to vlastne znamená, že činy, ktoré doteraz boli trestnými, ktoré sa týkajú práve majetku bežných občanov, ako napríklad ukradnutý telefón, ktorý dnes bežne stojí, ja neviem, tisíc euro alebo, alebo ja neviem, tak nebudú trestnými činmi, nebude za ne hroziť ani trestnoprávny postih. Čo ale to môže mať aké implikácie. Tie implikácie môžu byť také, že môžete mať napríklad organizovanú skupinu zlodejov, ktorá vám napríklad príde do obchodu a každý z nich ukradne niečo, nejakú, nejaký, nejakú elektroniku pod hodnotu 700 eur, hej? Každý jeden z nich. A predstavte si, že keď ich chytíte a nebudú sa priznávať ani ku druhému, tak vlastne sa nestal trestný čin. To je vlastne len priestupok. Priestupok, ktorý, za ktorý je pokuta. Čo je ale najhoršie, že tu máme takzvanú premlčaciu dobu, tie tri roky pre mladistvých. To, čo tu hrozí, je, že vlastne môžu byť organizované skupiny a organizovaný zločin, ktorý bude vlastne motivovať a nabádať mladistvých, aby sa podieľali na organizovanom trestnom konaní. A títo mladiství, tak po prvé, tam je tá premlčacia doba tri roky, to znamená, že keď tri roky nie sú vyšetrovaní, tak sú z obliga. A po druhé, keď sa budú na tom podieľať, tak samozrejme, že na nich platia oveľa nižšie trestné sadzby. Čo je ale ďalší problém, je napríklad, keď vás okradnú, že vám, ja neviem, máte chatu a tú vám vykradnú a spravia vám teda škodu do 35-tisíc, ale po novom podľa toho pozmeňujúceho návrhu do 20-tisíc. Takže páchateľ, ktorý toto spáchal, aj mohol zanechať možno nejaké stopy a daktyloskopické a akékoľvek, jednoducho pokiaľ ho nevypátrajú a vypátrajú ho po troch rokoch, tri roky je jeden deň, tak je z obliga. Detto. Čiže toto sú ďalšie veci, ktoré sa tu idú diať, a budú nabádať ľudí k organizovanému a vôbec k trestnej činnosti. Pretože koľkokrát to vyskúšam. Koľkokrát ma nechytia a keď ma chytia raz, tak zaplatím pokutu, hej? Alebo čo mi môže hroziť, pretože už okrem toho, že sa bude prihliadať práve na to, aby sa dávali čo najnižšie trestné činy, teda tres... tresty alebo aby jednoducho tí ľudia neboli trestaní, aby akože kvázi nemali ísť do väzenia, tak budú skúšať. To bude absolútny nárast kriminality na Slovensku. Totálny a nie len drobný, ale aj organizovaný. Pretože keď si pozrieme daňové podvody v státisícoch eur, ktoré naozaj že vylákajú dépeháčkari od štátu a budú tiež premlčané po troch rokoch. Čiže dépeháčkari takisto môžu špekulovať. Porušenie prís... pri povinnosti pri správe cudzieho majetku, alebo proste máte výberové konania alebo teda tendre, verejné obstarávania, navyšovanie, umelé navyšovanie týchto výberových obstarávaní. Prosím vás pekne, ako predstavte si, že to navýšite, čo ja viem, o 200-tisíc eur a dostanete za to tri mesiace domáce väzenie. No tak, kto to nebude skúšať? Kto to nevyskúša, tak za tri mesiace doma s náramkom, tak ako keď si odložím niekde tých 200-tisíc, no paráda! Lebo to, čo sa dnes bežne deje, za čo sú aj tí páchatelia dnes trestne stíhaní, teda práve tie podvody na dôchodcoch, to sú to, čo im tie, tie dôchodkyne vyhadzujú tie peniaze z okna, hej? Tak predstavte si toto bude priestupok. To je priestupok, proste on okradol nejakú dôchodkyňu, ktorá to odložila, si odložila peniaze na hrob a na pohreb, ja neviem, 5-tisíc, 10-tisíc euro, a to je priestupok. Kto jej to vráti? Čiže toto sú naozaj že svinstvá. Takisto keď si pozriete, Gašpar vlastne podľa jeho pozmeňováku tiež ide viac znižovať trest za spreneveru a za podvod. Oni tam síce hovoria, že to upravujú, ako aby to viac vyhovovalo Európskej únii a tak ďalej, a on išiel z jedného na päť, jedného až päť rokov na nula až štyri roky, okej. Teraz za podvodné vylákanie peňazí, napríklad teda aj od tej dôchodkyne, ako sme tu hovorili, tí dôchodcovia svoje celoživotné úspory naozaj že takto vyhadzujú z okna, tak jednoducho oplatí sa mu. Premlčacia doba tam bude že tri roky. Poškodenie cudzej veci tých 700 eur. Komu táto úprava pomôže? No pomôže napríklad Marianovi Kočnerovi na skrátenie, za krátenie dane bude hroziť namiesto 7 až 12 rokov s premlčacou lehotou 20 rokov už len 3 až 10 rokov. Bašternákovi za neoprávnenú vratku DPH vo výške 900-tisíc eur, čo sme tu mali a čo sa tu teraz rieši, bude hroziť hrozná, horná sadzba nie 12, ale už 8 rokov. A ja sa pýtam, koľko je ešte ďalších podozrivých a obvinených z radov prívržencov SMER-u, ktorých je táto úprava sa, sa vlastne je šitá na mieru. Čiže toto sú tie veci, nehovoriac o tom, akým spôsobom sa bude riešiť korupcia toho väčšieho rozmeru a rozsahu. Či sa tu bavíme o 350- alebo 200-tisíc či 250-tisíc, ako to bolo teraz znížené, alebo 650-tisíc, a kde sú tie sadzby naozaj nízke, a v podstate pokiaľ sa bude prihliadať na všetky poľahčujúce okolnosti, ktoré dokonca podľa tejto novely môžu byť získané aj nezákonným spôsobom, a na ne bude musieť sudca prihliadať, tak dostanete domáce väzenie. Takže, prosím vás pekne, za 650-tisíc, teda za 25 mil. slovenských korún máte do domáceho väzenia. A toto bude normálne že eldorádo, eldorádo trestnej činnosti. Slovensko sa stane niečím, ako je nejaká, ja neviem, Salvador alebo Belize, alebo nejaká takáto krajina, kde jednoducho budete vedieť, na koho sa obrátiť, keď, už vidím, že to nemáš rád (povedané so smiechom), ale tak prepáč, tak možno potom použijem nabudúce iné prirovnanie, Ivan. Ale budete vedieť, na koho sa máte obrátiť, budete vedieť, že v podstate vám nič nehrozí, budete vedieť, že aj nezákonne získané a nejaké poľahčujúce okolnosti vám pomôžu sa z toho dostať, na to máte toho advokáta, aby vám to pomohol aj keď to bude v podstate trestná činnosť, ale je to vnímané v rámci poľahčujúcej okolnosti a je to úplne legálne v rámci tejto novely. Čiže nech sa páči, skúšajte. Ja som ale presvedčený o jednej veci, že tento návrh zákona a sa tejto koalícii vráti. Každá minca má dve strany. Ja som presvedčený, že keď toto vojde v platnosť a rôzne organizované skupiny, organizovaný zločin, autičkári a podobne a sa rozbehnú a začnú vlastne to kompletne využívať a zneužívať tento zákon, tak tá kriminalita bude tak stúpať, že sa bude týkať všetkých občanov Slovenskej republiky, teda aj tých, ktorí volili túto koalíciu a očakávali pravdepodobne niečo iné. Očakávali asi lacnejšie potraviny a sociálne opatrenia a namiesto toho sa tu rieši, že kto nepôjde do basy a koho vyslobodíme. A to už štyri alebo päť mesiacov. Čiže toto sú tie priority, o ktoré tu ide, a presne ako spomínala aj tuto kolegyňa vo faktickej poznámke, čo sa týka toho, toho prieskumu, tak aj väčšina voličov tejto koalície s tým nesúhlasí, pretože si veľmi dobre uvedomujú ten rozdiel. Si veľmi dobre uvedomujú, že čo to môže pre nich znamenať. To je takisto ako možno nejaký šofér na Orave, ktorý je volič SNS, keď ho na jeho Felicii niekde medzi jednou a druhou dedinou policajti chytia ožratého, tak mu nedajú pätnásť hodín, aby vytriezvel, zoberú mu vodičák a zabalia mu aj tú jeho Feliciu a pôjde, a bude platiť veľkú pokutu. A toto tí ľudia chápu. Chápu ten papalášizmus a chápu to, že toto nie je fér, že niekto, jednoducho je to elitárstvo, že niektorí ľudia jednoducho budú privilegovaní, nebudú môcť byť trestaní, zatiaľ čo tí normálni, jednoduchí ľudia trestaní budú a budú si odpykávať tie tresty. Čiže som presvedčený, že ak toto všetko bude a všetko sa to takto bude rozbiehať, tak tí ľudia začnú byť naštvaní a tá frustrácia, ktorá tu bola, sa začne obracať proti nim, pretože to, čo sľubovali, že lepšie, pokojnejšie a bezpečnejšie, nebude im lepšie, nebude tu pokojnejšie a nebude tu bezpečnejšie. Bude tu horšie, bude tu nebezpečnejšie a bude tu chaos. Oveľa väčší chaos, ako mysleli, že bude a ako by vôbec kedy zažili. Samozrejme tie argumenty, ktoré tu máme, ako bulharské fejkové kabelky a podobné veci, to je už na smiech, a oháňať sa tu ľudskými právami a humanizáciou trestov a preplnenými väznicami, znova sa vrátim k tomu istému argumentu, preboha, kde ste boli? V 2006 bola prvá Ficova vláda, je 2024. Z toho ste 12 rokov vládli. To vám nevadilo? To až keď prví vaši nominanti sa dostali do basy a zistili, že aké to tam je fuj, hej, to napríklad čo mám informáciu, Haščák ponúkol vtedy väznici, že na vlastné náklady kúpi celej väznici nové matrace, pretože sa mu bridilo si na to ľahnúť, hej. Až teraz sme zistili, že aha, je to naozaj fuj, že sme na to kašľali, tak niečo s tým poďme robiť? Ale ja teda nevidím akože, že by rozpočtovo išli riešiť situáciu vo väzniciach, tam naozaj, však koľko bolo odsúdených za tie karuselové a daňové podvody a koľko ich je z toho vo väzení? Štyridsať ich je či štyridsaťdva? Takže tých štyridsaťdva pôjde von, hej. Takže takto pomôžu väzniciam. A tam tí chudáci zo sociálne znevýhodnených skupín, tak tí tam budú naďalej sedieť. Takže oni samozrejme chceli to prikryť, aj ak si spomínate, aj tým, že budú vlastne akože paušálne znižovať tresty pre všetko možné a dokonca aj pre drogovú trestnú činnosť. No to už je pasé. Tak namiesto toho, aby to znížili, tak ešte to idú zvyšovať hej, takže každý, kto si robí mastičku na napríklad na preležaniny, že áno, a podobne, tak, tak tomu hrozí normálne že v base až sčerná, hej. Pretože toto sú pre nich väčšie kriminálne živly a väčšie nebezpečenstvo ako keď niekto spácha podvod za 650 000, alebo keď vás niekto okráda, alebo robí vám zámerne nejaké škody, že vám nejak napríklad vybije okno na dome zámerne, škoda nižšia ako 700 eur. Takže pokuta, vybavené. Čo je na tomto ešte zaujímavé, že v podstate to má byť zákon, ktorý kvázi bude že retroaktívny, to je že špecifikum, pretože ide riešiť dohody kajúcnikov tri a pol roka dozadu. Že nieže kajúcnikov 10-20 rokov dozadu, alebo vždy, kedy boli, a kajúcnik sa kedy s kým dohodol, ale niektorých kajúcnikov, čiže Imreczeho, Makóa a tak ďalej. To je pomsta. To je tak, ako hovorili aj pred voľbami, že oni sa vlastne idú mstiť, hej, idú sa pomstiť tam nejakému Imreczemu, Makóovi a tak ďalej. Samozrejme, že im to nevyjde, samozrejme, že máte Európsky súd pre ľudské práva a iné inštancie, kde sa tí ľudia budú odvolávať, hej. To je proste, len ich budú vláčiť teraz po nejakých súdoch a budú sa im vyhrážať, aby proste vypovedali ináč, aby zmenili svoje výpovede, aby jednoducho tí ľudia, ktorí sú nimi označení a poväčšine vypovedali, aby to zmenili. To je celé. Nehovoriac o zrušení Úrad špeciálnej prokuratúry a myslím si, že o tom sa tu už povedalo veľa, ale treba to znova zopakovať, opakovanie je matka múdrosti. Hovorí sa tu o nejakých tridsiatich prípadoch porušenia ľudských práv, o ktorých rozhodol Ústavný súd. Všetci dobre vieme, že to tak nie je. Všetci dobre vieme, že sa tu bavíme asi o štyroch alebo niekoľkých, všetci dobre vieme, že sú to podania na Ústavný súd, ktoré, ale o ktorých Ústavných súd nerozhodol, ani nie sú nejakým senátom možno pridelené a keď sú, tak ešte o nich nerozhodol. Čiže to je to, kde tí, ktorí boli obvinení alebo vo väzbe, pociťovali krivdu a niektorí možno aj právom. Áno, je to možné, je to možné, že im bránili so stretnutím, stretnúť svojich rodinných príslušníkov alebo im zadržiavali listy, alebo niečo podobné. Áno, určite je to niečo, na čo sa treba pozrieť. No ale ja tak akože dobre, ako teraz tá vina je na Úrade špeciálne prokuratúry, ale čo keď tu tam chybu urobila, ja neviem, to väzenie, zavrieme, ja neviem, väznicu v Prešove, lebo pochybila, pochybila v zákone akože, alebo ja neviem, alebo krajskú prokuratúru, alebo koho, čo všetko ešte zavrieme. Však poďme zavrieť aj zrušiť tento parlament, tu sa porušuje zákon snáď každý deň, koalícia ho porušuje každú chvíľu. Zrušíme parlament? Ak sa niektoré úkony vyšetrovateľov opätovne alebo spätne vyhlásia za nezákonné, bude možné spätne konštatovať, že počas týchto úkonov plynula premlčacia doba, a teda že trestné činy sú už premlčané. Ako, prosím vás, to znamená, že proste tie, tie prípady, ktoré tu máme, tých exponovaných ľudí, tak tie už budú proste premlčané, hej, jednoducho vybavené, už sa tým nebudeme zaoberať. Úprava poľahčujúcich a priťažujúcich okolností, sa bude môcť čokoľvek považovať za poľahčujúcu okolnosť a bude môcť ľubovoľne znižovať tresty, kladie to teda veľkú zodpovednosť na sudcov, čiže v podstate bude iba na sudcoch či pri zločinoch, pri zločinoch uložia iba peňažný trest namiesto odňatia slobody. Aj prepadnutie majetku bude na úvahe sudcu. Zákonodarca sa de facto zbavuje svojej moci a odovzdáva ju súdom a sudcom, ktorí sa nezodpovedajú ľudu vo voľbách. Ďalšia vec. Takisto ma napadlo teraz pri tých kajúcnikoch. Kajúcnika už nebude riešiť že prokurátor, ale bude ho riešiť sudca. To sme sa kde dostali? Pri vyšetrovaniach. Tá situácia, ktorá tu vzniká, je tak závažná, tak zásadne naozaj ohrozuje bezpečnosť, že ja som presvedčený, že nielen to, že sa to obráti voči tejto koalícii, ale že táto koalícia po nejakom čase príde a bude musieť revidovať tento zákon. To už, tam už nastúpia aj tie mechanizmy, však sa vie, že stačí, keď päť minút tento zákon bude platiť, tak sú tam premlčané niektoré prípady, tým pádom je to vybavené. A ja som presvedčený, že treba si všetko zapamätať a zaznamenať, ale ja som presvedčený, že oni budú tvrdiť, že to bude naša vina. Vina opozície, že musia robiť opravy, pretože my sme tu dlho viedli diskusie a sme v tom nejakým spôsobom ich zamotali a že sme ich prinútili urobiť niečo, možno nejaký pozmeňovák, ktorý vlastne zistili, že neni dobrý, takže ho musia opraviť, takže je vlastne naša vina. Lebo keby to možno schválili oveľa skôr ako pôvodne, tak možno by to bolo oveľa lepšie. Poznáme tie kecy, poznáme tie bludy a tie hoaxy, ktoré šíria a budú, samozrejme, šíriť ešte ďalej, treba upozorniť na to, že čo sa ide diať aj v mediálnej oblasti, pretože jedným z princípov likvidácie demokratického režimu je okrem toho, že oslabiť OČTK, ich zastrašíte, tak, samozrejme, nabúrate spravodlivosť, teda právny štát, potom zaútočíte na médiá, to sa tu už pripravuje, už sa hovorí všeličo, a dezinformačné médiá budú akože aj súčasťou fungovania verejnoprávnej televízie, čiže budete počúvať rozprávky o Sorosovi, a potom, samozrejme, na mimovládky, občianske združenia a potom, samozrejme, opozícia. Čiže toto, čo sa tu deje, je absolútna, absolútna demontáž štátu ako takého. Ja som presvedčený, že niečo takéto sa im nepodarí nakoniec, aj keď si myslia, že tento štát oni získali tým, že vyhrali voľby a že sa ho môžu zmocniť, že ho môžu znásilňovať, že ho tu môžu lúpiť, že tu môžu robiť si čo chcú, ale nemôžu. Nemôžu. Ani nebudú. Ja som presvedčený, že postupne ľudia budú, budú otvárať oči a budú chápať, že toto, čo sa tu deje, to nechceli a budú sa postupne od nich odvracať. Napriek tomu, že sa budú snažiť šíriť dezinformácie a bludy a zahusťovať ľudí rôznymi hlúposťami, ktoré sme videli a vidíme doteraz v tej dezinformačnej scéne. Ďakujem veľmi pekne. (Potlesk.)